Universis presentes litteras inspecturis: Hugo des Noes, in legibus licentiatus, et in decretis baccalaureus, decanus ecclesie Autissiodorensis, ac in episcopum ipsius ecclesie Autissiodorensis electus, sede episcopali vacante, salutem in Domino. Notum facimus quod conventiones et pacta in litteris sub sigillo prepositure Autissiodorensis confectis, quibus hec nostre presentes sunt annexe prout fuimus et sumus per testes fide dignos informati et debite certiorati, fuerunt et sunt facte ad utilitatem et commodum cappele seu capellanie ad altare beati Petri et Omnium Sanctorum in ecclesia Autissiodorensi fundatum, ad nostram collationem ratione nostre dignitatis decanatus, pleno jure spectantis et pertinentis, prout etiam nobis fuit per juramentum discreti viri Guidonis Gerardi acolyti dicte cappellanie cappellani relatum. Idcirco ipsas laudavimus, ratificavimus, approbavimus; laudamusque, ratificamus et approbamus per presentes autoritate nostra ordinaria decretum nostrum hiis interponendo pariter et assensum. In cujus rei testimonium sigillum curie nostre una cum signeto nostro presentibus litteris duximus apponendum. Datum anno domini millesimo quadringentesimo tricesimo secundo, die sabbati decima septima mensis maii Signatum: Poitevini.